Die Tier is terugTiger Woods (Foto: Paul Faith / AFP) Ná weke van spekulasie het Tiger Woods Woensdag op sosiale media aangekondig dat hy aanstaande maand sy amptelike terugkeer tot die gholfbaan maak. Die legendariese Woods sal vanaf 1 tot 4 Desember in Albany in die Bahamas in die Hero-uitdaagtoernooi speel. Woods is die gasheer van dié gesogte toernooi, wat met sestien van die wêreld se toptwintig‑spelers in die veld spog. Net Shane Lowry (21), Tommy Fleetwood (25), Kevin Kisner (31) en Woods (1 245) tel nie onder die toptwintig op die wêreldranglys nie. Woods se aankondiging op Twitter dat hy oor drie weke in die Bahamas sal speel, volg op Turner Sports se aankondiging Maandag dat die legendariese Yank op 10 Desember saam met Rory McIlroy in ’n vertoonkragmeting ten bate van liefdadigheid in aksie sal wees. Woods en die Ierse gholfster sal die Yanks Justin Thomas en Jordan Spieth op die Pelican-baan in Belleair in Florida die stryd aansê in ’n kragmeting wat spesiaal vir televisie gereël is en deel van The Match-reeks uitmaak. Die vier Major-kampioene sal mekaar in ’n kragmeting oor twaalf putjies onder spreiligte aandurf. Woods het vanjaar in slegs drie toernooie gespeel nadat hy byna sy regterbeen in ŉ motorongeluk in Februarie 2021 verloor het. Die magiese Yank se laaste toernooi-verskyning was in Julie op St. Andrews in die 150ste Britse Ope nadat hy in April in die Amerikaanse Meesters en in Mei in die Amerikaanse PGA gespeel het. Afgesien van die Hero-toernooi en die daaropvolgende vertoonstryd, sal Woods en sy seun Charlie na verwagting weer vanjaar in die PNC-toernooi speel. Dié toernooi, wat van 12 tot 15 Desember in Orlando in Florida gespeel word, se veld bestaan uit twintig Major-kampioene wat elk saam met ’n familielid speel. Die Woods-paar het verlede jaar tweede geëindig nadat hulle naelskraap deur John Daly en sy seun, ook John, getroef is. Woods, wat die laaste weke hard op die oefenbof slyp, het die afgelope naweek weer sy seun se sak gedra toe Charlie in Louisiana in ’n junior toernooi gespeel het. Jongeheer Woods het tellings van 72, 69 en 71 aangeteken om elfde te eindig. Die dertienjarige Charlie se beste telling ooit is ŉ 68, wat hy aangeteken het toe pa Tiger ook sy joggie was. Die volledige lys van die twintig deelnemers aan die Hero-uitdaagtoernooi met hul posisies op die wêreldranglys in hakies, is: Scottie Scheffler (2), John Rahm (5), Xander Schauffele (6), Justin Thomas (8), Matt Fitzpatrick (9), Collin Morikawa (10), Viktor Hovland (11), Sam Burns (12), Jordan Spieth (13), Tom Kim (14), Tony Finau (15), Max Homa (16), Billy Horschel (17), Cameron Young (18), Hideki Matsuyama (19), Sungjae Im (20), Shane Lowry (21), Tommy Fleetwood (25), Kevin Kisner (31) en Tiger Woods (1 245).